ليه الصين بتخفض عملتها بالنسبة للدولار أو ايه الفايدة من كده ليها ؟
عشان الصين الحاجات اللي بتستوردها رخيصة جدًا اللي هي كلها عبارة عن مواد خام ، بينما بتصدر كل حاجة في العالم تقريبًا من أول الفول اللي بتاكله على العربية الصبح ، لغااااية الدبابة والطيارة الحربية وصورايخ الفضاء ... إلخ.  فدلوقتي أنت تخيل أنك عايش في كفر شنغهاي ، وشغال في كاليفورينيا البلد ، بتقبض من شغلك الجامد جدًا ، اللي هو سايس عربيات أكبر موقف في كاليفورنيا البلد مبلغ وقدره ألف دولار ، قمت في شهر اتعاركت مع السواقين فقررت تنزل الكفر تستجم شويتين خدت لك الألف دولار ، وقمت نزلت شنغهاي ، رحت الصرافة قلت لهم : يعملوا كام دول، قالوا لك : 7000 يوان تقريبًا. قلت لهم : بيس ، حولوا لي الدولارات كلها.  لو عملت الحركة دي في مصر ، وحولتهم جنيهات هتروح تشبرق نفسك بقى وتشتري هدوم مثلًا ، يقولوا لك : سوري حبيبي الجاكت دي بـ500 جنيه ، ليه يا حبي دا أنا بأجيبه من أمريكا بـ20 دولار بس ، يقولك : هو أنت ما تعرفش ، ما هو مستورد بالدولار ، و20 دولار دول يعني 330 ج ، قول تكاليف النقل بقى وهامش ربح ، وسيكي ميكي ، وصلنا للخمسمية مستريح!  لكن في الصين ، هتعمل التالي : هتنزل وسط البلد في كفر شنغهاي دا ، هتلاقي مليون واحد شبه بعض ، كلهم شايلين شنط كبيرة على كتفهم كده ، وكلهم معاهم بلوفرات وجواكت وبنطلونات وكل حاجة في العالم ، مصنعينها فين دي يا ولاد؟ ، يقولك : دي بلدي يا باشا ، مصنعينها هنا.  عاملة كام بالصلاة ع النبي؟ ، عاملة 50 يوان ، تفاصل معاه وتاخده بـ 20 وتروّح مبسوط :)  [طبعًا المثال للمرح المحض ، مش أقصد أنك سايس يعني ولا حاجة]  من المثال أعلاه فهمنا التالي : لما الدولة تكون "بتنتج" سلعها بإيديها وبتصدر ، بيكون من مصلحتها أن السلع دي تكون رخيصة جدًا بالنسبة لباقي العالم ، عشان تبيعها.  لما الدولة تبقى "بتستورد" السلع تامة الصنع ، يبقى مصلحتها أن عملتها تبقى أعلى عملة في العالم ، عشان تعرف تفكها لأي عملة تانية أقل من البلاد المنتجة فتشتري سلع بكميات كبيرة.  ودا بالظبط اللي حاصل بين أمريكا والصين ، أمريكا أكبر مستورد في العالم من الصين.  بالتالي ، كل ما الصين خلت السلع بتاعتها أرخص ، كل ما أمريكا استوردت منها أكتر عند نفس التكلفة وبالتالي تكسب أكتر.  يعني : أنت دلوقتي ربنا منّ عليك وسبت مهنة السايس دي وفتحت سلسلة تجارية عالمية بتستورد من الصين وتورّد للسوق الأمريكاني.  كنت بتروح تشتري بواحد دولار اللي هو بيساوي 6 يوان ، علبتين عصير ، الواحدة فيهم بـ3 يوان.  قام فجأة الصين قالت لك ، الدولار بقى بـ 12 يوان ، هتروح تشتري كام علبة؟ 4 علب ، لأن العصير سعره ما غلاش ، ليه بقى؟  لأنه بيتصنع باليوان ، يعني العمال بياخدوا أجورهم باليوان ، والمواد الخام بتورّد باليوان للمصانع ، وهكذا.  فتقريبًا ما حصلش حاجة في السعر جوة الصين ، لكن بالنسبة لك حصل إنجاز عظيم وهو أنك تعرف "تضاعف" بضاعتك عند نفس التكلفة ، وبالتالي تكسب أكتر وتعمل موقف ليك لوحدك عشان السواقين ولاد التيت دول :D :D ربنا يوسّع عليك :D